कोविड-19: हरियाणा में दस और मरीजों की मौत, संक्रमण के 743 नए मामले
हरियाणा में रविवार को कोविड-19 से दस और मरीजों की मौत हो गई और कोरोना वायरस संक्रमण के 743 नए मामले सामने आए। इसके बाद संक्रमण के कुल मामलों की संख्या बढ़कर 47,153 हो गई।
चंडीगढ़: हरियाणा में रविवार को कोविड-19 से दस और मरीजों की मौत हो गई और कोरोना वायरस संक्रमण के 743 नए मामले सामने आए। इसके बाद संक्रमण के कुल मामलों की संख्या बढ़कर 47,153 हो गई। स्वास्थ्य विभाग की ओर से जारी दैनिक बुलेटिन में यह जानकारी दी गई। अब तक राज्य में कोविड-19 से 538 मरीजों की मौत हो चुकी है। बुलेटिन के अनुसार संक्रमण के नए मामलों में फरीदाबाद से 117, गुरुग्राम से 78, कुरुक्षेत्र से 72, पानीपत से 70, अंबाला से 68, रोहतक से 65, करनाल से 57, पंचकूला से 42 और सिरसा से 27 मामले सामने आए। राज्य में वर्तमान में कोविड-19 के 7,014 मरीजों का इलाज चल रहा है और अब तक 39,601 मरीज ठीक हो चुके हैं।